CELEX: 32020D1525
Language: et
Date: 2020-10-16 00:00:00
Title: Komisjoni rakendusotsus (EL) 2020/1525, 16. oktoober 2020, millega muudetakse rakendusotsuse 2013/764/EL (loomatervishoiualaste tõrjemeetmete kohta seoses sigade klassikalise katkuga teatavates liikmesriikides) lisa (teatavaks tehtud numbri C(2020) 7008 all) (EMPs kohaldatav tekst)

20.10.2020   
               
               
                  ET
               
               
                  Euroopa Liidu Teataja
               
               
                  L 346/31
               
            
         KOMISJONI RAKENDUSOTSUS (EL) 2020/1525,
         16. oktoober 2020,
         millega muudetakse rakendusotsuse 2013/764/EL (loomatervishoiualaste tõrjemeetmete kohta seoses sigade klassikalise katkuga teatavates liikmesriikides) lisa
         
            
               (teatavaks tehtud numbri C(2020) 7008 all)
            
         
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
         võttes arvesse nõukogu 26. juuni 1990. aasta direktiivi 90/425/EMÜ, milles käsitletakse liidusiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaarkontrolle, (2) eriti selle artikli 10 lõiget 4,
         ning arvestades järgmist:
         
                     (1)
                  
                  
                     Komisjoni rakendusotsuses 2013/764/EL (3) on sätestatud sigade klassikalise katkuga seotud loomatervishoiualased tõrjemeetmed, mida kohaldatakse teatavates liikmesriikides või nende piirkondades, mis on loetletud kõnealuse rakendusotsuse lisas. Need meetmed hõlmavad kõnealuses lisas loetletud piirkondadest pärit elussigade, värske sealiha, lihavalmististe ja sealihatoodete lähetamise keeldu. Nimetatud rakendusotsuses sätestatud loomatervishoiualaseid tõrjemeetmeid rakendatakse paralleelselt nõukogu direktiivis 2001/89/EÜ (4) sätestatud meetmetega ning need on ette nähtud sigade klassikalise katku leviku tõkestamiseks eelkõige liidu tasandil.
                  
               
                     (2)
                  
                  
                     Rakendusotsusega 2013/764/EL on ette nähtud ka erandid teatavatest piirkondadest pärit elussigade lähetamise keelust, kui on täidetud mitu tingimust, sealhulgas järelevalve.
                  
               
                     (3)
                  
                  
                     Võttes arvesse direktiivi 2001/89/EÜ ja rakendusotsuse 2013/764/EL kohaselt Lätis kohaldatud ning alalisele taime-, looma-, toidu- ja söödakomiteele teatatud järelevalve- ja tõrjemeetmete tulemuslikkust ning arvestades sigade klassikalise katku soodsat epidemioloogilist olukorda selles liikmesriigis, tuleks kõik praegu rakendusotsuse 2013/764/EL lisas loetletud Läti piirkonnad kõnealusest lisast välja jätta.
                  
               
                     (4)
                  
                  
                     Otsust 2013/764/EL tuleks vastavalt muuta.
                  
               
                     (5)
                  
                  
                     Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsuse 2013/764/EL lisa punkt 3 jäetakse välja.
         
         
            Artikkel 2
            Käesolev otsus on adresseeritud liikmesriikidele.
         
         
            Brüssel, 16. oktoober 2020
            
               
                  Komisjoni nimel
               
               
                  komisjoni liige
               
               Stella KYRIAKIDES
            
         
         
            (1)  EÜT L 395, 30.12.1989, lk 13.
         
            (2)  EÜT L 224, 18.8.1990, lk 29.
         
            (3)  Komisjoni 13. detsembri 2013. aasta rakendusotsus 2013/764/EL loomatervishoiualaste tõrjemeetmete kohta seoses sigade klassikalise katkuga teatavates liikmesriikides (ELT L 338, 17.12.2013, lk 102).
         
            (4)  Nõukogu 23. oktoobri 2001. aasta direktiiv 2001/89/EÜ ühenduse meetmete kohta sigade klassikalise katku tõrjeks (EÜT L 316, 1.12.2001, lk 5).